THAI เซ็น MOU กับ “บ.แอร์บัส” ศึกษาร่วมทุนทำศูนย์ซ่อมบำรุงอากาศยานอู่ตะเภา
THAI เซ็น MOU กับ “แอร์บัส” ศึกษาร่วมทุนทำศูนย์ซ่อมบำรุงอากาศยานอู่ตะเภา
15 ธ.ค. 2560

บริษัท การบินไทย จำกัด (มหาชน) หรือ THAI ระบุว่า บริษัทลงนามในสัญญาความร่วมมือกับ บริษัท แอร์บัส ประเมินโอกาสทางธุรกิจในโครงการศูนย์ซ่อมบำรุงอากาศยานอู่ตะเภา เพื่อเป็นศูนย์กลางการซ่อมบำรุงอากาศยานระดับโลก ซึ่งเป็นหนึ่งในโครงการสำคัญของแผนพัฒนาระเบียงเศรษฐกิจภาคตะวันออก (EEC) โดยสัญญาความร่วมมือดังกล่าวจะนำไปสู่การจัดทำสัญญาทางธุรกิจร่วมกันต่อไปในอนาคต
ทั้งนี้ ความร่วมมือดังกล่าวเป็นการกำหนดขอบเขตในการหารือและวิเคราะห์เพื่อประเมินโอกาสทางธุรกิจ ซึ่งในระยะแรกกำหนดไว้ 7 กิจกรรม ได้แก่ การจัดตั้งธุรกิจซ่อมบำรุงอากาศยานที่ท่าอากาศยานนานาชาติอู่ตะเภา ซึ่งครอบคลุมถึงการซ่อมใหญ่อากาศยาน การซ่อมบำรุงอากาศยานระดับลานจอด และการพ่นสีอากาศยาน, การจัดตั้งศูนย์ฝึกอบรมช่างซ่อมบำรุงอากาศยาน โดยร่วมมือกับสถาบันการบินพลเรือนแห่งประเทศไทย ภายใต้การสนับนุนของหน่วยงานภาครัฐที่เกี่ยวข้อง
รวมถึงการจัดตั้งโรงซ่อมชิ้นส่วนวัสดุอากาศยานแบบผสม หรือ Aircraft Composite Repair Shop, การนำเทคโนโลยีและนวัตกรรมมาใช้ในการซ่อมบำรุงอากาศยานเพื่อให้เป็นโรงซ่อมอากาศยานอัจฉริยะ (Smart Hanger), การจัดตั้งคลังอะไหล่และศูนย์โลจิสติกส์เพื่อสนับสนุนการซ่อมอากาศยาน, การออกแบบและก่อสร้างอาคารและศูนย์ซ่อมบำรุงอากาศยานให้เหมาะสม และการจัดตั้งโรงซ่อมบริภัณฑ์เพื่อสนับสนุนการซ่อมบำรุงอากาศยานระดับลานจอด
นอกจากนี้ยังจะจัดตั้งคณะกรรมการร่วมกันระหว่าง THAI และแอร์บัส เพื่อเจรจา ศึกษา วิเคราะห์ ประเมิน และตัดสินใจในการทำธุรกิจร่วมกัน
อย่างไรก็ตาม หากการประเมินโอกาสทางธุรกิจในกิจกรรมใดกิจกรรมหนึ่งบรรลุผลร่วมกันก็จะสามารถนำไปสู่การทำสัญญาร่วมทุนในแต่ละกิจกรรมต่อไป โดยมีเป้าหมายแรกคือกิจกรรมการจัดตั้งธุรกิจซ่อมบำรุงอากาศยานที่คาดว่าจะดำเนินการได้ในปี 62
 